Diari Oficial de la Generalitat Valenciana


Sumari del DOGV 5434, del 23-01-2007 (2006/15638)

ORDRE de 27 de desembre de 2006, de la Conselleria d'Economia, Hisenda i Ocupació, per la qual s'establixen les bases reguladores i el procediment general per a la concessió d'ajudes a empreses familiars per a la realització de protocols familiars, i es convoquen per a l'exercici 2007.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5434

Data del DOGV
:   23-01-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2006/15018


Data del document
:   27-12-2006

Organisme emissor
:   Conselleria d'Economia, Hisenda i Ocupació

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda pública
    * suport econòmic
    * ajuda a les empreses
    * herència
    * petita i mitjana empresa
    * verificació de comptes
    * empresa familiar

La Conselleria d'Economia, Hisenda i Ocupació, mitjançant Ordre d'11 de maig del 2005, va establir les bases reguladores i el procediment general per a la realització de protocols familiars, amb l'objectiu fonamental d'utilitzar este instrument per a facilitar la continuïtat entre generacions mitjançant el desenvolupament d'un pla successori.  
La present ordre introduïx modificacions de caràcter tècnic, que el desplegament de l'Ordre d'11 de maig de 2005 ha evidenciat com a necessàries i convenients.  
En este sentit, es recull el Protocol familiar com un document de reflexió, anàlisi i disseny de compromisos que regulen l'entramat, en ocasions molt complex, entre l'empresa, la propietat i la família que posseïx una part important del capital social d'esta, i que per tant, puga incloure entre altres aspectes, el règim econòmic, l'estructura dels òrgans de govern, l'ocupació de familiars i el fonamental de la successió.  
D'altra banda, s'ha constatat que atesa la diversitat i la diferent situació de menudes i mitjanes empreses de caràcter familiar que recull esta ordre, resulta difícil establir uns requisits que necessàriament s'hagen de recollir en el Protocol familiar, per la qual cosa es deixa a títol enunciatiu i no exhaustiu els aspectes a què hi farà referència.  
En virtut d'això, fent ús de les facultats conferides per l'article 35 de la Llei 5/1983, de 30 de desembre, de Govern Valencià, i l'article 47 del Decret Legislatiu, de 26 de juny 1991, pel qual s'aprova el Text Refós de la Llei d'Hisenda Pública de la Generalitat Valenciana, i havent-se tingut en compte la normativa bàsica de la Llei 38/2003, de 17 de novembre, General de Subvencions:  
ORDENE  
Primer  
Aprovar les bases reguladores de la concessió d'ajudes per a la realització de protocols familiars de les empreses, que figuren com annex a la present ordre.   
Segon.   
1. Aprovar la convocatòria per a l'any 2007 de les ajudes per a la realització de protocols familiars de les empreses.   
Estes ajudes comprendran les despeses descrites en la base 2ª de l'annex, en les quals s'haja incorregut des de l'1 de gener de 2007.   
2. El termini per a la presentació de sol·licituds serà d'1 mes, comptat a partir de l'endemà de la publicació en el Diari Oficial de la Generalitat.   
3. La concessió de les ajudes previstes en esta ordre, que seran finançades a càrrec de la secció 20, programa 612.60, Despeses Diverses, capítol IV, codi línia T5025000, per import global màxim de 400.000,00 euros, estarà condicionada a l'existència de crèdit i adequat i suficient per a això en els pressupostos de la Generalitat per a l'exercici 2007.  
Tercer  
La present disposició entrarà en vigor l'endemà de la publicació en el Diari Oficial de la Generalitat.  
València, 27 de desembre de 2006  
El conseller d'Economia, Hisenda i Ocupació,  
GERARDO CAMPS DEVESA  
ANNEX  
Bases reguladores per a la concessió d'ajudes per a la implantació de protocols familiars de les empreses.  
Primera. Objecte i àmbit  
1. L'objecte de les presents bases és establir la regulació de la concessió de subvencions destinades a fomentar la implantació d'un Protocol familiar en les menudes i mitjanes empreses familiars de la Comunitat Valenciana, com a instrument per a regular les relacions entre la família i l'empresa, i en el qual es puga recollir el desenvolupament dels plans de successió, dins de les consignacions pressupostàries que a este efecte establisquen les corresponents lleis de pressupostos de la Generalitat.  
2. Les ajudes i els incentius que s'establixen no es concediran per a actuacions que es porten a efecte fora del territori de la Comunitat Valenciana  
Segona. Despeses subvencionables  
1. Es consideren despeses subvencionables els costos externs d'assessoria i consultoria destinats a l'elaboració de protocols familiars, d'acord amb l'especificació que se'n fa en la base 6a.  
2. Les ajudes que es concedisquen a l'empara de les presents bases tindran la consideració de subvencions públiques.  
Tercera. Beneficiaris  
1. Podran ser beneficiàries de les ajudes establides en estes bases les menudes i mitjanes empreses de caràcter familiar amb establiment principal a la Comunitat Valenciana, sempre que la direcció efectiva de l'empresa es localitze en la mateixa Comunitat.  
2. Es considerarà menuda i mitjana empresa, en endavant pime, aquella que complisca els requisits establits per la Comissió Europea en la Recomanació 2003/361/CE, de 6 de maig del 2003, sobre la definició de microempreses, menudes i mitjanes empreses (DOCE Sèrie L124 de 20 de maig del 2003).  
3. Als efectes d'estes bases es considerarà empresa familiar aquella que complisca algun dels requisits següents:   
3.1.1 Empresari autònom que exercisca una activitat empresarial o professional de la qual provinguen més del 50% dels seus rendiments empresarials, professionals i del treball.   
3.1.2 Societat en la qual una persona física tinga de forma individual una participació d'almenys el 50% del capital social, sempre que exercisca efectivament funcions de direcció en l'entitat i perceba per això una remuneració que represente més del 50% de la totalitat dels seus rendiments empresarials, professionals i del treball.   
3.1.3 Societat en la qual un grup familiar format per una persona física i el seu cònjuge, ascendents o adoptants, descendents o adoptats i col·laterals fins al quart grau inclòs, tinguen conjuntament una participació en la societat d'almenys el 20% del capital social, sempre que almenys un membre de la família exercisca efectivament funcions de direcció en l'entitat i perceba per això una remuneració que represente més del 50% de la totalitat dels seus rendiments empresarials, professionals i del treball.  
Quarta. Presentació de sol·licituds i termini  
1. Les sol·licituds per a l'obtenció de les ajudes regulades en les presents bases es presentaran en qualssevol dels registres d'entrada dependents de la Conselleria d'Economia, Hisenda i Ocupació, sense perjudici del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Com a norma general, es presentarà la documentació original i còpia d'esta, la primera es tornarà després de la compulsa prèvia.  
2. Les sol·licituds hauran de dur adjunts els documents que, a continuació, es detallen:  
2.1. Documentació relativa a la personalitat del sol·licitant:   
2.1.1. Document nacional d'identitat en cas de persona física o targeta d'identificació fiscal en cas de societat.   
2.1.2. En cas de societats mercantils, escriptura de constitució de la societat i estatuts vigents degudament registrats.   
Per al cas de societats civils o comunitats de béns, document acreditatiu de la seua constitució, estatuts i, si és el cas, les seues actualitzacions.   
2.1.3 Nombre de treballadors.  
2.1.4 Declaració responsable de no trobar-se sotmés a les prohibicions per a obtindre la condició de beneficiari que es recullen en l'article 13, apartats 2 i 3 de la Llei 38/2003, de 17 de novembre, General de Subvencions.  
2.2. Documentació relativa a l'acreditació de la representació:   
Per a les societats mercantils, escriptura pública de poder actual inscrita en el Registre Mercantil a favor del firmant de la sol·licitud.   
Per a les societats civils i comunitats de béns, autorització que deixe constància fidedigna de la resta dels socis/comuners, que es podrà acreditar per qualsevol mitjà vàlid en dret.   
En tot cas, s'hi adjuntarà el document nacional d'identitat de l'apoderat, o document que el substituïsca reglamentàriament.   
2.3. Documentació fiscal i de seguretat social:   
2.3.1. Document d'alta o últim rebut de l'Impost sobre Activitats Econòmiques.   
2.3.2. Certificació de trobar-se al corrent de les seues obligacions tributàries amb l'Agència Estatal d'Administració Tributària i amb la Hisenda Pública Valenciana, i de les seues obligacions amb la Seguretat Social, en el moment de presentar la sol·licitud.   
2.3.3. Impost de Societats, o Impost sobre la Renda de les Persones Físiques en cas d'empreses individuals o societats civils, corresponent a l'últim exercici.   
2.3.4. TC1 o rebut d'autònoms del mes anterior a la data en què es formule la sol·licitud.   
2.4. Documentació relativa a l'actuació subvencionable:   
2.4.1. Memòria descriptiva de l'actuació que s'ha de realitzar, firmada, que continga informació bàsica de l'empresa i descripció de l'activitat.  
2.4.2 Documentació relativa al grup familiar:  
6.6.2.8. Declaració de la renda dels membres accionistes de la família que exercisquen funcions de direcció en l'entitat.  
2.0.6.6 Declaració jurada de l'administrador, o en el cas d'òrgan col·legiat, del secretari del Consell d'Administració, que reculla:  
- Composició del capital social d'acord amb les dades que consten en el llibre registre de socis o d'accions nominatives.  
- Enumeració del grup familiar amb noms, cognoms, DNI. i grau de parentiu.  
- Enumeració dels membres del grup familiar que exercixen funcions de direcció en l'empresa (càrrecs amb efectiva intervenció en les decisions de l'empresa).  
- Que l'empresa complix les condicions d'empresa familiar definides en el punt 3, de la base 3ª d'estes bases reguladores.  
2.4.3. Documentació relativa als professionals o empresa consultora:  
- Cost oferit per la realització del diagnòstic i Protocol familiar, així com termini d'execució d'este.  
- Acreditació que compta amb professionals amb titulació superior en qualsevol de les branques de gestió empresarial o economia i amb llicenciats en dret i en psicologia.  
- Documentació relativa a la personalitat mitjançant el document nacional d'identitat per a les persones físiques o la targeta d'identificació fiscal en el cas de societat i escriptura de constitució de la societat i estatuts vigents degudament registrats si són societats mercantils.  
2.4.4 Quan el cost de l'actuació subvencionable supere la quantia de 12.000 euros, el beneficiari haurà de sol·licitar, com a mínim, tres ofertes de diferents proveïdors, llevat que la despesa s'haja realitzat abans de la sol·licitud de subvenció. En el primer cas, haurà de justificar-se expressament l'elecció quan esta no recaiga en la proposta econòmicament més avantatjosa.  
2.5. Una altra documentació:   
2.5.1. Fitxa d'alta de tercers segons model normalitzat.   
2.5.2. Declaració responsable relativa a les ajudes sol·licitades o obtingudes per a la mateixa actuació, la seua quantia i si estan o no pagades.   
2.5.3. Inscripció en el Registre d'Establiments Industrials, si és el cas.   
3. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb estes bases resulte exigible, es requerirà l'interessat perquè en el termini de 10 dies esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició, amb resolució prèvia que haurà de ser dictada en els termes previstos en l'article 42 de la llei mencionada.  
4. El termini de presentació de sol·licituds serà el que es determine en la convocatòria anual d'ajudes.  
Cinquena. Import de les ajudes  
1. L'ajuda que podrà concedir-se, amb la consideració de transferència corrent, serà una subvenció del 50% de la despesa subvencionable, amb un màxim de 8.000 euros.  
2. La concessió i quantia de les ajudes regulades en les presents bases estarà condicionada al compliment dels requisits que s'hi establixen i a l'existència de crèdit pressupostari adequat i suficient amb esta finalitat, d'acord amb els pressupostos de la Generalitat per a l'exercici corresponent.  
Sisena. Actuacions subvencionables   
1. Seran subvencionables les despeses d'assessorament extern derivades de l'elaboració d'un Protocol familiar, que podrà incloure entre altres aspectes:   
1.1.1 Un diagnòstic de la situació i missió d'empresa.  
1.1.2 La concreció i composició dels òrgans de govern, així com la creació si és el cas d'un consell de família.  
1.1.3 El procés per a la determinació dels successors o el seu accés progressiu als òrgans previstos per a ells.  
1.1.4 El règim econòmic quant a la política de repartiment de dividends, política de finançament, transmissió d'accions.  
1.1.5 L'ocupació de familiars i formació d'estos.  
1.1.6 L'avaluació i seguiment del Protocol familiar.  
2. El Protocol familiar haurà de ser firmat per l'empresari autònom o la persona física que represente almenys el 50% del capital social, en els supòsits a què fan referència els apartats 3.1.1, 3.1.2 de la base 3ª. En el supòsit de l'apartat 3.1.3 de la dita base haurà de ser firmat pels familiars que representen almenys la majoria absoluta del capital social que corresponga a la família.  
3. El termini d'aplicació no podrà ser inferior a cinc anys des de la firma.  
Setena. Valoració de les sol·licituds i resolució del procediment   
1. Als efectes previstos en estes bases, es constituirà en la Conselleria d'Economia, Hisenda i Ocupació, una comissió tècnica d'avaluació formada pel sotssecretari de la Conselleria d'Economia, Hisenda i Ocupació que actuarà com a president, dos representants de la Sotssecretaria, un representant de la Direcció General d'Economia com a vocals i la cap del Servici Central de Contractació com a secretària. esta comissió podrà demanar de l'entitat sol·licitant l'aportació addicional d'altres documents o dades aclaridores que estime necessaris per a millor resoldre sobre la sol·licitud presentada.  
2. La valoració de les sol·licituds s'efectuarà tenint en compte els criteris següents:  
Complexitat del procés quant a proximitat del procés de successió, nombre i grau de parentiu dels familiars implicats: valoració 45%.  
Disponibilitat i capacitat de l'assessor extern: valoració 30%  
Nombre de treballadors de l'empresa: valoració 25%.  
3. La comissió tècnica d'avaluació establirà una prelació entre les sol·licituds presentades que hagen obtingut almenys un 60% del total de la valoració, i adjudicarà les ajudes seguint este ordre de prelació fins a l'esgotament del crèdit pressupostari consignat a este efecte. La comissió tècnica d'avaluació, en el cas d'empat en establir la prelació, tindrà en compte el que disposa el Decret 279/2004, de 17 de desembre, del Consell de la Generalitat Valenciana, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.  
4. Una vegada formalitzats els actes d'instrucció corresponents, la comissió tècnica d'avaluació elevarà la proposta de concessió o denegació de la subvenció, així com la seua quantia, al conseller d'Economia, Hisenda i Ocupació, que resoldrà.  
5. El termini màxim per a resoldre i notificar la resolució procedent serà de sis mesos comptats des de l'endemà de l'acabament del termini de presentació d'instàncies de la convocatòria corresponent. Les resolucions que dicte el conseller d'Economia, Hisenda i Ocupació a l'empara de les convocatòries corresponents esgotaran la via administrativa.  
6. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, i això sense perjudici que subsistisca l'obligació legal de resoldre sobre la petició formulada.  
7. La resolució de concessió de les ajudes haurà de fixar expressament la seua quantia i incorporar, si és el cas, les condicions, obligacions i determinacions accessòries a què ha de subjectar-se el beneficiari d'estes, es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i es publicarà en el Diari Oficial de la Generalitat.  
8. Els impostos, de qualsevol tipus, que graven directament les despeses en què incórrega la beneficiària per raó de l'actuació, només seran subvencionables en la mesura o percentatge en què haja de suportar-los, sense possibilitat de repercutir-los o recuperar-los, l'entitat beneficiària de les ajudes.  
Huitena. Resolució d'incidències  
1. L'òrgan competent per a la concessió de les ajudes previstes en les presents bases resoldrà les incidències que es produïsquen després de la seua concessió, com ara pròrrogues de terminis, modificacions justificades o qualsevol variació de les condicions particulars de la concessió.  
2. La persona o entitat beneficiària haurà de comunicar la sol·licitud o concessió d'altres ajudes públiques o privades que haja sol·licitat o obtingut per al mateix projecte o actuació que se subvenciona mitjançant les presents bases.  
3. Llevat que expressament es determine una altra cosa en els preceptes corresponents, les ajudes i subvencions establides en les presents bases seran compatibles entre si i amb qualssevol altres pel mateix concepte; però l'import de les subvencions i ajudes regulades en les presents bases no podrà ser en cap cas de tal quantia que, aïlladament o en concurrència amb subvencions d'altres administracions públiques o d'altres entres públics o privats, nacionals o internacionals, supere el cost de l'activitat que ha de realitzar el beneficiari.  
Novena. Justificació de la subvenció i pagament de les ajudes  
1. La justificació de la subvenció es realitzarà en els termes previstos en l'article 30 de la Llei General de Subvencions, amb l'obligació de complir els requisits establits i la justificació documental de la realització de l'actuació i del seu cost, la qual cosa es portarà a efecte mitjançant la presentació del protocol final elaborat junt amb una memòria explicativa o compte justificatiu que haurà de contindre el desglossament detallat de les despeses realitzades segons la base 6ª, i les factures originals definitives o documents comptables de valor probatori equivalents, que acrediten la realització de la despesa corresponent.   
La presentació de justificacions haurà de tindre lloc en el termini que, eventualment, es determine en la resolució de concessió de l'ajuda i, en tot cas, com a data límit el 20 de novembre de l'any corresponent.  
2. El pagament de les ajudes s'efectuarà d'una sola vegada, una vegada complits els requisits establits en el paràgraf anterior.  
Deu. Obligacions dels beneficiaris  
Són obligacions del beneficiari:   
a) Realitzar l'activitat que fonamenta la concessió de la subvenció.   
b) Acreditar davant de la Conselleria d'Economia, Hisenda i Ocupació la realització de l'activitat, així com el compliment dels requisits o condicions que s'indiquen en la concessió o gaudi de la subvenció.   
c) Incorporar en totes les manifestacions de promoció i difusió de les actuacions que estes estan subvencionades per la Conselleria d'Economia, Hisenda i Ocupació  
d) Sotmetiment a les actuacions de control financer que corresponen a la Intervenció General en relació amb les subvencions o ajudes concedides i a les previstes en la legislació de la Sindicatura de Comptes, així com a les que puguen efectuar, si és el cas, la Comissió i el Tribunal de Comptes de la Unió Europea o qualsevol altre òrgan d'àmbit nacional o comunitari dins de les seues competències respectives.  
e) Comunicar a la Conselleria d'Economia, Hisenda i Ocupació la sol·licitud o obtenció d'altres ajudes per a la mateixa finalitat.   
f) Acreditar, abans de dictar-se la proposta de resolució de concessió de la subvenció, que es troba al corrent de les seues obligacions tributàries i amb la Seguretat Social.  
g) Registrar en la seua comptabilitat o llibres-registre el cobrament de la subvenció percebuda, en el cas que estiga obligat a gestionar-la segons la normativa vigent.   
h) Disposar dels llibres comptables, registre diligenciats i altres documents degudament auditats en els termes exigits per la legislació mercantil i sectorial aplicable al beneficiari en cada cas, així com tots aquells estats comptables i registres específics que siguen exigits per les bases reguladores de les subvencions, amb la finalitat de garantir l'adequat exercici de les facultats de comprovació i control.  
i) Conservar els documents justificatius de l'aplicació dels fons rebuts, inclosos els documents electrònics, en tant que puguen ser objecte de les actuacions de comprovació i control.  
j) Procedir al reintegrament dels fons percebuts en els supòsits recollits en l'article 37 de la Llei 38/2003, de 17 de novembre, General de Subvencions.  
Onze. Control de les ajudes  
Correspondrà a la Sotssecretaria de la Conselleria d'Economia, Hisenda i Ocupació, dur a terme la funció de control de les subvencions concedides, així com l'avaluació i el seguiment del present programa.  
Dotze. Minoració i resolució de les ajudes concedides  
1. La modificació, no substancial, de les condicions i terminis establits en les presents bases i en la resolució de concessió, així com l'obtenció després de la presentació de la sol·licitud d'altres ajudes públiques o privades que en el seu conjunt excedisquen dels límits establits, podran donar lloc a la minoració de la subvenció concedida.  
2. L'incompliment pel beneficiari de qualsevol dels requisits, condicions i la resta de circumstàncies que donaren lloc a l'atorgament de la subvenció, la variació de la finalitat de l'actuació o la falta de justificació d'esta, o l'incompliment de les obligacions establides en la base 10ª, donarà lloc a la incoació per l'òrgan competent per a la concessió de les ajudes del procediment corresponent, que podrà finalitzar, si és el cas, amb la resolució, total o parcial, de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.  
3. En tot cas, procedirà el reintegrament de les quantitats rebudes, així com l'exigència d'interessos de demora des del moment del pagament de la subvenció fins a la data en què s'acorde la procedència del reintegrament en els casos següents:   
a) Obtenció de la subvenció falsejant les condicions requerides per a això i amagant aquelles que ho hagueren impedit  
b) Resistència, excusa, obstrucció o negativa a les actuacions de comprovació i control financer previstos en els articles 14, 44 i següents de la Llei 38/2003, de 17 de novembre, General de Subvencions, així com l'incompliment de les obligacions comptables, registrals o de conservació de documents quan se'n derive la impossibilitat de verificar l'ús donat als fons percebuts, i l'incompliment de l'objecte i finalitat que van fonamentar la concessió de la subvenció.  
4. El procediment de reintegrament es regularà pel que disposa l'article 42 de la Llei 38/2003, de 17 de novembre, General de Subvencions.  
Tretze. Règim sancionador  
Els beneficiaris de la subvenció quedaran sotmesos a les responsabilitats i règim sancionador que sobre infraccions administratives, en matèria de subvencions, establixen els articles 52 i següents de la Llei 38/2003, de 17 de novembre, General de Subvencions.  
Catorze. Imposició de recursos  
Contra la resolució que eventualment s'adopte, i que posa fi a la via administrativa, es pot interposar recurs contenciós administratiu en el termini de dos mesos comptats a partir de l'endemà de la notificació, d'acord amb la Llei 29/1998, de 13 de juliol, Reguladora de la Jurisdicció Contenciosa Administrativa. Potestativament podrà interposar contra la dita resolució, en el termini d'un mes, recurs de reposició, previ al recurs contenciós administratiu, davant l'òrgan que dicta la resolució, d'acord amb el que disposa l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener. Tot això, sense perjudici que s'utilitze qualsevol via que es considere oportuna.   
Quinze. Restriccions al dret d'accés als arxius i registres  
En virtut del que establix l'article 37 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i a fi de la necessària salvaguarda del secret comercial o industrial dels sol·licitants de les ajudes regulades en estes bases, s'entendrà exclòs el dret d'accés a arxius i registres administratius respecte al diagnòstic empresarial que, si és el cas, forme part de l'expedient, així com d'aquells altres documents que pel seu contingut hagen de tindre eixe mateix tractament.